รายงานพิเศษ ผลการเยือนศรีลังกา เพิ่มพูนความสัมพันธ์ความเป็นหุ้นส่วนยุทธศาสตร์เศรษฐกิจ
ไทยและศรีลังกา ในอดีตมีความสัมพันธ์ที่ดีต่อกันอย่างมาก และปัจจุบันต่างก็เห็นพ้องที่จะเพิ่มพูนความสัมพันธ์ความเป็นหุ้นส่วนยุทธศาสตร์เศรษฐกิจและตกลงที่จะร่วมมือกัน เพื่อเป็นศูนย์กลางการกระจายสินค้า การลงทุนและการท่องเที่ยว 

ความสัมพันธ์ระหว่างไทยและศรีลังกามีมายาวนาน โดยเฉพาะมิติทางศาสนาที่มีความสัมพันธ์กันอย่างใกล้ชิดมาโดยตลอด ขณะที่ปัจจุบันรัฐบาล ก็ต้องการเพิ่มพูนความสัมพันธ์ในทุกมิติ ทั้งการค้า การลงทุน ด้านวิชาการ ศาสนาและวัฒนธรรม รวมทั้งการท่องเที่ยวของประชาชนทั้ง 2 ประเทศ จะเห็นได้จากการเดินทางเยือนศรีลังกาอย่างเป็นทางการระหว่างวันที่ 12-13 กรกฎาคม ที่ผ่านมา
 
พลเอก ประยุทธ์ จันทร์โอชา นายกรัฐมนตรี รู้สึกพอใจผลการเยือนศรีลังกาในครั้งนี้อย่างมาก เพราะสามารถเพิ่มพูนความสัมพันธ์ในทุกด้าน รวมทั้งการเปิดเสรีการค้า(FTA) และความเป็นหุ้นส่วนยุทธศาสตร์ระหว่างไทยกับศรีลังกา ซึ่งจะทำให้ประชาชนของทั้ง 2 ฝ่ายได้รับประโยชน์อย่างมาก นอกจากนี้ผู้นำทั้ง 2 ฝ่ายต่างพอใจที่จะร่วมกันเชื่อมโยงตลาดใหม่ระหว่างกัน ไทยก็จะมีศูนย์กระจายสินค้า เส้นทางเดินเรือใหม่เพิ่มขึ้น มีความร่วมมือเรื่องอัญมณีและเครื่องประดับ และการท่องเที่ยวเชิงวัฒนธรรมเก่าแก่ของพระพุทธศาสนาที่ทั้ง 2 ฝ่ายมีศักยภาพ

แต่สิ่งที่น่าสนใจ คือการสร้างเมืองใหม่ของศรีลังกา ที่ร่วมทุนกับจีน ถมทะเลออกไปเป็นเมืองใหม่ นายกรัฐมนตรี กล่าวว่า อยากให้ดูถึงพัฒนาการของโลกที่ก้าวไปข้างหน้า แม้จะไม่สามารถนำไปใช้กับประเทศไทยได้ แต่อยากให้นำแนวความคิดการพัฒนาของศรีลังกา ไปปรับใช้ในการพัฒนาพื้นที่ของประเทศไทย เพราะปัจจุบันพื้นที่ส่วนใหญ่ของไทย มีเอกชนเป็นเจ้าของ หรือพื้นที่ป่า ไม่สามารถทำอะไรได้ แต่อยากให้นำสิ่งดีๆ ของต่างประเทศมาปรับใช้ให้เหมาะสมกับประเทศไทย

อย่างไรก็ตามการเดินทางเยือนศรีลังกาครั้งนี้ ถือเป็นจุดเริ่มต้นที่ดีของทั้ง 2 ประเทศ ที่จะพัฒนาความสัมพันธ์ในทุกๆ ด้าน เพื่อประโยชน์ของประชาชนทั้ง 2 ประเทศ ไม่ว่าจะเป็นการค้าการลงทุน ศาสนาและวัฒนธรรมและการท่องเที่ยว โดยใช้ความได้เปรียบของทั้ง 2 ประเทศ ซึ่งมีที่ตั้งทางยุทธศาสตร์ที่ได้เปรียบ ให้เป็นศูนย์กลางการกระจายสินค้าไปยังภูมิภาคต่างๆ ให้ได้